Mandag morgen kan man nyde lidt solskin i Nordjylland, men ellers handler dagen om gråvejr og til tider regn. Regnen kommer med ret svag intensitet. Til gengæld vil det regne i længere perioder, og man kan forvente omkring fem millimeter. I løbet af formiddagen bliver det overskyet i hele landet, og der kommer et mere sammenhængende regnvejr i sydvest. Du kan her se, hvor det regner netop nu. Temperaturen holder sig i dag mellem 10 og 13 grader. Dagens gode nyhed er ret rolige vindforhold. Ved middagstid kan man forvente regn i hele den sydlige del af landet, mens vejret er en anelse bedre mod nord. Her er dog også ret gråt med stedvis lidt småregn. I eftermiddagstimerne trækker regnvejret i de sydlige egne mod øst, men selvom regnen ophører, skal man ikke forvente opklaring. Det vil fortsat være skyet og diset. Til aften vil regnen husere mest i nord, mens der kun er stedvis småregn i de sydlige egne. Tirsdagen begynder ret skyet med risiko for enkelte regnbyger, men det klarer flot op med eftermiddagstemperaturer mellem 13 og 16 grader. Op til 20 grader på Kristi Himmelfartsdag Onsdag og Kristi Himmelfartsdag får vi også meget sol og temperaturen stiger, så vi kan nå op på 20 grader. Torsdag aften kan der måske igen komme regn, men det er stadig usikkert.

Referat:
Der er mange, der slet ikke ser solen i dag. Til gengæld bliver der mange solskinstimer de næste dage.